Tienduisende betoog teen verpligte inenting in OostenrykSkermgreep uit die video Volgens die polisie het sowat 44 000 mense Saterdag in Wene in Oostenryk betoog teen verpligte Covid-19-inentings en inperkingsbevele vir diegene wat nog nie ingeënt is nie. Dit is die jongste in ŉ rits naweekbetogings sedert Oostenryk verlede maand die eerste EU-land geword het om te sê hy gaan inentings verpligtend maak. ŉ Gedeeltelike inperking sedert verlede maand kom Sondag tot ŉ einde vir diegene wat ingeënt is, maar diegene wat nog nie die vereiste dosisse ontvang het nie, sal by die huis moet bly. “Sê nee vir entstof-fascisme,” lui een betoger se plakkaat. “Ek is nie ŉ neo-Nazi of ŉ boef nie,” sê ŉ ander. “Ek baklei vir vryheid en teen die entstof.” Inentings sal vanaf Februarie verpligtend wees vir alle inwoners ouer as 14, buiten in die geval van ŉ kwytskelding vir gesondheidsredes. Niemand sal onder dwang ingeënt word nie, het die regering gesê, maar diegene wat nie ingeënt wil word nie, sal aanvanklik ŉ boete van €600 (meer as R10 000) moet betaal, wat dan kan toeneem tot €3 600 (sowat R65 000) indien die boete nie vereffen word nie. Manuela (47) sê sy het van ver af gereis om aan die betoging deel te neem. “Hoekom moet diegene wat nie ingeënt is nie – veral kinders – uitgesluit word?” sê die werkende ma. Sy is ingeënt, maar sy wou nie haar van gee nie. “Dit is ongelooflike diskriminasie om nie jou kind na sy of haar dansklas of tennisklas of swemklas te kan stuur nie.” Analea (44), ŉ viool-afrigter wat ook nie haar van wou gee nie, sê “hierdie is nie die rigting wat demokrasie moet inslaan nie”. “Ons kan verskillende menings en waardes hê, maar ons moet steeds vrylik kan saamleef.” Thousands of people protested Saturday in Austria's capital Vienna against coronavirus restrictions and compulsory vaccination. (Reuters)Thousands Protest in Vienna Against COVID-19 Restrictions https://t.co/ncN3ZroL4d — __peroon3__ (@peroon32) December 12, 2021